ΑΠΟΦΑΣΗ ΤΟΥ ΔΙΚΑΣΤΗΡΙΟΥ (ΕΚΤΟ ΤΜΗΜΑ) ΤΗΣ 19ΗΣ ΙΑΝΟΥΑΡΙΟΥ 1995. - ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ ΚΑΤΑ ΒΑΣΙΛΕΙΟΥ ΤΟΥ ΒΕΛΓΙΟΥ. - ΠΑΡΑΒΑΣΗ ΚΡΑΤΟΥΣ - ΜΗ ΜΕΤΑΦΟΡΑ ΟΔΗΓΙΑΣ ΣΤΟ ΕΣΩΤΕΡΙΚΟ ΔΙΚΑΙΟ. - ΥΠΟΘΕΣΗ C-66/94.



Συλλογή της Νομολογίας του Δικαστηρίου 1995 σελίδα I-00149



Περίληψη

Διάδικοι

Σκεπτικό της απόφασης

Απόφαση για τα δικαστικά έξοδα

Διατακτικό



Λέξεις κλειδιά

++++

Κράτη μέλη * Υποχρεώσεις * Παράβαση * Παράβαση των ειδικών υποχρεώσεων που απορρέουν από μια οδηγία και παράβαση της γενικής υποχρεώσεως που απορρέει από το άρθρο 5 της Συνθήκης

(Συνθήκη ΕΚ, άρθρα 5 και 169)

Περίληψη

Όταν ένα κράτος μέλος έχει παραβεί τις ειδικές υποχρεώσεις που υπέχει από μια οδηγία, η εξέταση του ζητήματος αν έχει παραβεί επίσης τις υποχρεώσεις που υπέχει από το άρθρο 5 της Συνθήκης στερείται ενδιαφέροντος.

Διάδικοι

Στην υπόθεση C-66/94,

Επιτροπή των Ευρωπαϊκών Κοινοτήτων, εκπροσωπούμενη από τον Gerard Rozet, νομικό σύμβουλο, με αντίκλητο στο Λουξεμβούργο τον Γεώργιο Κρεμλή, μέλος της νομικής της υπηρεσίας, Centre Wagner, Kirchberg,

προσφεύγουσα,

κατά

Βασιλείου του Βελγίου, εκπροσωπουμένου από τον Jan Devadder, διευθυντή διοικήσεως στο Υπουργείο Εξωτερικών, Εξωτερικού Εμπορίου και Συνεργασίας για την Ανάπτυξη, με τόπο επιδόσεων στο Λουξεμβούργο την πρεσβεία του Βελγίου, 4, rue des Girondins, Residence Champagne,

καθού,

που έχει ως αντικείμενο αίτηση να αναγνωριστεί ότι το Βασίλειο του Βελγίου, μη θεσπίζοντας τις αναγκαίες νομοθετικές, κανονιστικές και διοικητικές διατάξεις ώστε να συμμορφωθεί προς την oδηγία 91/687/ΕΟΚ του Συμβουλίου, της 11ης Δεκεμβρίου 1991, για την τροποποίηση των οδηγιών 64/432/ΕΟΚ, 72/461/ΕΟΚ και 80/215/ΕΟΚ όσον αφορά ορισμένα μέτρα σχετικά με την πανώλη των χοίρων (EE L 377, σ. 16) και προς την oδηγία 91/688/ΕΟΚ του Συμβουλίου, της 11ης Δεκεμβρίου 1991, για την τροποποίηση της οδηγίας 72/462/ΕΟΚ για τα υγειονομικά προβλήματα και τα υγειονομικά μέτρα κατά την εισαγωγή ζώων του βοείου, χοιρείου, προβείου και αιγείου είδους, νωπών κρεάτων ή προϊόντων με βάση το κρέας προέλευσης τρίτων χωρών (ΕΕ L 377, σ. 18) και/ή μη κοινοποιώντας τα στην Επιτροπή, παρέβη τις υποχρεώσεις που υπέχει από το προτελευταίο άρθρο των ανωτέρω οδηγιών καθώς και από τα άρθρα 5 και 189 της Συνθήκης ΕΚ,

ΤΟ ΔΙΚΑΣΤΗΡΙΟ (έκτο τμήμα),

συγκείμενο από τους F. A. Schockweiler, πρόεδρο τμήματος, G. F. Mancini, Κ. Ν. Κακούρη, J. L. Murray (εισηγητή) και G. Hirsch, δικαστές,

γενικός εισαγγελέας: P. Leger

γραμματέας: R. Grass

έχοντας υπόψη την έκθεση τoυ εισηγητή δικαστή,

αφού άκουσε τον γενικό εισαγγελέα που ανέπτυξε τις προτάσεις του κατά τη συνεδρίαση της 17ης Νοεμβρίου 1994,

εκδίδει την ακόλουθη

Απόφαση

Σκεπτικό της απόφασης

1 Με δικόγραφο που κατέθεσε στη Γραμματεία του Δικαστηρίου στις 15 Φεβρουαρίου 1994, η Επιτροπή των Ευρωπαϊκών Κοινοτήτων άσκησε, δυνάμει του άρθρου 169 της Συνθήκης ΕΟΚ, προσφυγή με την οποία ζητεί να αναγνωριστεί ότι το Βασίλειο του Βελγίου, μη θεσπίζοντας τις αναγκαίες νομοθετικές, κανονιστικές και διοικητικές διατάξεις ώστε να συμμορφωθεί προς την oδηγία 91/687/ΕΟΚ του Συμβουλίου, της 11ης Δεκεμβρίου 1991, για την τροποποίηση των οδηγιών 64/432/ΕΟΚ, 72/461/ΕΟΚ και 80/215/ΕΟΚ όσον αφορά ορισμένα μέτρα σχετικά με την πανώλη των χοίρων (EE L 377, σ. 16, στο εξής: oδηγία 91/687) και προς την oδηγία 91/688/ΕΟΚ του Συμβουλίου, της 11ης Δεκεμβρίου 1991, για την τροποποίηση της οδηγίας 72/462/ΕΟΚ για τα υγειονομικά προβλήματα και τα υγειονομικά μέτρα κατά την εισαγωγή ζώων του βοείου, χοιρείου, προβείου και αιγείου είδους, νωπών κρεάτων ή προϊόντων με βάση το κρέας προέλευσης τρίτων χωρών (ΕΕ L 377, σ. 18, στο εξής: oδηγία 91/688) και/ή μη κοινοποιώντας τα στην Επιτροπή, παρέβη τις υποχρεώσεις που υπέχει από το προτελευταίο άρθρο των ανωτέρω οδηγιών καθώς και από τα άρθρα 5 και 189 της Συνθήκης ΕΚ.

2 Από το άρθρο 4 της oδηγίας 91/687 και το άρθρο 2 της oδηγίας 91/688 προκύπτει ότι τα κράτη μέλη οφείλουν, αφενός, να θεσπίσουν τις αναγκαίες νομοθετικές, κανονιστικές και διοικητικές διατάξεις ώστε να συμμορφωθούν προς τις ανωτέρω οδηγίες εντός των προθεσμιών που αυτές καθορίζουν σε σχέση με τις οικείες διατάξεις και που κυμαίνονται από 1ης Ιανουαρίου 1992 μέχρι 1ης Ιουλίου 1992 και, αφετέρου, να ενημερώσουν αμέσως την Επιτροπή περί αυτού.

3 Η Επιτροπή υποστήριξε ότι το Βασίλειο του Βελγίου παρέβη τις υποχρεώσεις που υπέχει από τα άρθρα αυτά και από τα άρθρα 5 και 189 της Συνθήκης ΕΚ.

4 Το Βασίλειο του Βελγίου δεν αμφισβητεί ότι οι οδηγίες 91/687 και 91/688 δεν μεταφέρθηκαν στο εσωτερικό του δίκαιο εντός της ταχθείσας προθεσμίας. Ισχυρίζεται ωστόσο ότι τα διατάγματα τα οποία θα μεταφέρουν τις οδηγίες στο εσωτερικό δίκαιο είναι υπό επεξεργασία.

5 Δεδομένου ότι η μεταφορά των οδηγιών 91/687 και 91/688 στη βελγική έννομη τάξη δεν πραγματοποιήθηκε, πρέπει να θεωρηθεί ότι η παράβαση την οποία επικαλείται συναφώς η Επιτροπή έχει αποδειχθεί.

6 Εξάλλου, εν όψει του γεγονότος ότι το Βασίλειο του Βελγίου παρέβη τις ειδικές υποχρεώσεις που υπέχει από την οδηγία, η εξέταση του ερωτήματος αν παρέβη επίσης τις υποχρεώσεις που υπέχει από το άρθρο 5 της Συνθήκης ΕΚ στερείται ενδιαφέροντος (βλ., εσχάτως, απόφαση της 28ης Σεπτεμβρίου 1994, υπόθεση C-65/94, Επιτροπή κατά Βελγίου δεν έχει ακόμη δημοσιευθεί στη Συλλογή).

7 Συνεπώς, διαπιστώνεται ότι το Βασίλειο του Βελγίου, μη θεσπίζοντας εντός της καθορισμένης προθεσμίας τις νομοθετικές, κανονιστικές και διοικητικές διατάξεις ώστε να συμμορφωθεί προς τις οδηγίες 91/687 και 91/688, παρέβη τις υποχρεώσεις μεταφοράς στο εσωτερικό δίκαιο που υπέχει από το άρθρο 4 της oδηγίας 91/687 και το άρθρο 2 της oδηγίας 91/688.

Απόφαση για τα δικαστικά έξοδα

Επί των δικαστικών εξόδων

8 Κατά το άρθρο 69, παράγραφος 2, του Κανονισμού Διαδικασίας, ο ηττηθείς διάδικος καταδικάζεται στα δικαστικά έξοδα. Δεδομένου ότι το Βασίλειο του Βελγίου ηττήθηκε, πρέπει να καταδικαστεί στα δικαστικά έξοδα.

Διατακτικό

Για τους λόγους αυτούς,

ΤΟ ΔΙΚΑΣΤΗΡΙΟ (έκτο τμήμα)

αποφασίζει:

1) Το Βασίλειο του Βελγίου, μη θεσπίζοντας εντός της καθορισμένης προθεσμίας τις νομοθετικές, κανονιστικές και διοικητικές διατάξεις ώστε να συμμορφωθεί προς την oδηγία 91/687/ΕΟΚ του Συμβουλίου, της 11ης Δεκεμβρίου 1991, για την τροποποίηση των οδηγιών 64/432/ΕΟΚ, 72/461/ΕΟΚ και 80/215/ΕΟΚ όσον αφορά ορισμένα μέτρα σχετικά με την πανώλη των χοίρων και προς την oδηγία 91/688/ΕΟΚ του Συμβουλίου, της 11ης Δεκεμβρίου 1991, για την τροποποίηση της οδηγίας 72/462/ΕΟΚ για τα υγειονομικά προβλήματα και τα υγειονομικά μέτρα κατά την εισαγωγή ζώων του βοείου, χοιρείου, προβείου και αιγείου είδους, νωπών κρεάτων ή προϊόντων με βάση το κρέας προέλευσης τρίτων χωρών, παρέβη τις υποχρεώσεις που υπέχει από το άρθρο 4 της oδηγίας 91/687/ΕΟΚ και το άρθρο 2 της oδηγίας 91/688/ΕΟΚ.

2) Καταδικάζει το Βασίλειο του Βελγίου στα δικαστικά έξοδα.